**ПРОЕКТ**

**М О Т И В И**

**към проект на**

**Наредба за** **условията, реда и правилата за постигане на оперативна съвместимост на електронни системи за пътно таксуване**

**1. ПРИЧИНИ, КОИТО НАЛАГАТ ПРИЕМАНЕТО НА НОРМАТИВНИЯ АКТ:**

Проектът на Наредба за условията, реда и правилата за постигане на оперативна съвместимост на електронни системи за пътно таксуване е разработен във връзка с необходимостта от въвеждане на изискванията на Директива (ЕС) 2019/520 на Европейския парламент и на Съвета от 19 март 2019 г. за оперативната съвместимост на електронни системи за пътно таксуване и за улесняване на трансграничния обмен на информация за неплащане на пътни такси в Съюза в българското законодателство (Директива (EС) 2019/520). Част от изискванията на Директива (ЕС) 2019/520 са въведени в националното законодателство със Закон за изменение и допълнение на Закона за пътищата (ЗИД на ЗП), обн., ДВ, бр. 13 от 2024 г. Съгласно чл. 10м, ал.17 от Закона за пътищата (ЗП), министърът на регионалното развитие и благоустройството издава наредба, с която се определят: 1. процедурите за оценяване на съответствието спрямо спецификациите и годността за ползване на съставните елементи на оперативната съвместимост; 2. условията и редът за извършване оценяването на съответствието спрямо спецификациите и годността за ползване на съставните елементи на оперативната съвместимост; 3. необходимите документи за удостоверяване на съответствието с изискванията; 4. условията и редът за получаване на разрешение за оценяване на съответствието, както и допълнителните специфични критерии към лицата, които оценяват съответствието, и задълженията им по процедурите за оценяване на съответствието; 5. условията и редът за издаване на разрешение за предоставяне на услуга за електронно събиране на пътни такси; 6. други изисквания, свързани с постигане на оперативната съвместимост.

Съгласно § 13 от Заключителните разпоредби на ЗИД на ЗП, министърът на регионалното развитие и благоустройството издава наредбата по чл. 10м, ал. 17 от ЗП в срок до три месеца от влизането на закона в сила.

С предложения проект на наредба се хармонизират текстовете, касаещи изисквания относно оперативната съвместимост на съставните елементи на Електронните системи за пътно таксуване (ЕСПТ), процедурите за оценяване на съответствието спрямо спецификациите и годността за ползване на съставните елементи на оперативната съвместимост, регламентира се фигурата на нотифициран орган, като с наредбата се въвеждат изискванията, на които трябва да отговаря, както и неговите правомощия по провеждане на процедура за оценяване на съответствието спрямо спецификациите и годността за ползване на съставните елементи на оперативната съвместимост. С проекта на наредбата се определя обхватът на извършваната оценка от нотифицирания орган, дейностите включени в същата, издаваните документи, както и набора от документи, необходим на лицата кандидатстващи за получаване на разрешение за оценяване на съответствието за оперативна съвместимост на съставни елементи на ЕСПТ.

С проекта на наредба се определят задълженията на нотифицирания орган, като и условията, на които следва да отговаря персоналът му, определят се лицата осъществяващи контролни функции по регистрацията и проследяване на дейността на нотифицирания орган, обхвата на проверките на дейността и отчетността на последния.

**2.** **ЦЕЛИ, КОИТО СЕ ПОСТАВЯТ С ПРИЕМАНЕТО НА НОРМАТИВНИЯ АКТ:**

С проекта на наредба се цели да се гарантира функционирането на европейската услуга за електронно пътно таксуване (ЕУЕПТ), като се повиши оперативната съвместимост на електронните системи за пътно таксуване и да се осигури съвместимост с общите изисквания, произтичащи от законодателството на Европейския съюз.

С проекта на наредба се цели да се определят стандартни критерии, на които следва да отговарят нотифицираните органи при оценяване на съответствието на спецификациите и на годността за ползване на съставните елементи на оперативната съвместимост.

Основната цел е да се гарантира минимално ниво на експертни познания и прозрачност в процедурите в процедурите за оценяване на съответствието, провеждани пред нотифицирания орган и на равнопоставеност между всички заинтересовани лица, които ще се ползват от тях. С наредбата също така се определят процедурите за получаване на разрешение за оценяване на съответствието от нотифицираните органи, критериите, по които същите ще се осъществяват, както и контролът, който ще се упражнява над тях.

**3. ФИНАНСОВИ И ДРУГИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

Приемането на проекта на Наредба за условията, реда и правилата за постигане на оперативната съвместимост на електронни системи за пътно таксуване не оказва въздействие върху държавния бюджет.

**4. ОЧАКВАНИ РЕЗУЛТАТИ ОТ ПРИЛАГАНЕТО НА НОРМАТИВНИЯ АКТ:**

**С приемането на наредбата се очаква въведените изисквания към нотифицираните органи по чл. 10м, ал.17 от Закона за пътищата да осигурят гаранции за една прозрачна процедура, по която същите да получават разрешение за оценяване на съответствието за оперативна съвместимост на съставни елементи, както и се гарантират процедурите за оценяване на съответствието, провеждани пред нотифицираните органи.**

**5. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Към проекта на наредба е приложена таблица на съответствието с изискванията на Директива (ЕС) 2019/520. За нетранспониране в срок на изискванията на директивата Европейската комисия е стартирала наказателна процедура, като на 26 юли 2023 г. срещу Република България е предявена искова молба съгласно чл. 258, втора алинея и чл. 260, параграф 3 от Договора за функционирането на Европейския съюз за установяване на неизпълнение на задължения по Директива (ЕС) 2019/520 и е образувано дело, вписано в регистъра на Съда на Европейския съюз под номер С-479/23. Към настоящия момент Съдът е уведомил българската страна, че възнамерява да спре производството.

**6. СРОК ЗА ОБЩЕСТВЕНИ КОНСУЛТАЦИИ:**

Съгласно чл. 26, ал. 3 и 4, изр. първо от Закона за нормативните актове, проектът на наредба, мотивите към нея и таблицата за съответствие с правото на Европейския съюз са публикувани на интернет страниците на Министерството на регионалното развитие и благоустройството и Агенция „Пътна инфрастуктура“, както и на Портала за обществени консултации, със срок за предложения и становища 30 дни.

В съответствие с чл. 26, ал. 5 от Закона за нормативните актове, справката за постъпилите предложения заедно с обосновка за неприетите предложения, в резултат на проведената обществена консултация, ще бъде публикувана на интернет страниците на Министерството на регионалното развитие и благоустройството и Агенция „Пътна инфрастуктура“, както и на Портала за обществени консултации.